Káwin an Okʼóxláb ani in utsaꞌ enchéꞌ na Jonás xu chakámláb kʼal na Amitai:
―Ki kʼale ban pulek bitsow xin bij Nínibe,
ani ka utsaꞌ an atiklábtsik xi tajaꞌ,
ke neꞌech ku kʼibdhaꞌtsik abal yanenekich tʼajat nin walabtsik ani in bajúmalich asta techéꞌ xon tin kʼwajat.
Por na Jonás kʼale ban bitsow six bij Jope abal in leꞌnaꞌ kin chinkʼontsi na Dios;
tajaꞌ Jope,
in elaꞌ jun i tan xi neꞌchich Tarsis.
In jalbiy xatʼwaꞌ ti neꞌech ka júná ani balin ban tan abal ka kʼale Tarsis kʼal jajáꞌtsik.
Anchanꞌ tin tʼajaꞌ abal in chalpay ke ówich ani yabich neꞌech ka chuꞌtat kʼal an Okʼóxláb.
Por an Okʼóxláb in tʼajaꞌ ka waꞌun jun i chapik ikʼ ban pujal,
ani chʼakay jun i pulek ikʼladh áb,
chapik tʼajat ke asta in chalpaytsik ke neꞌech ka pokʼtsin an ti tan xonti balidhtsik.
Ani xu tʼojnaltsik tajaꞌ ban tan u jikʼélichtsik,
ani juntsik ti éb in tawnáltsik nin diosil.
In petʼnaꞌtsik al an jaꞌ ejtal an kitálábtsik xi taꞌ tin tsiꞌdhál ban tan,
abal kin ikʼowmédhaꞌ an tan.
Por na Jonás paꞌinek asta más alkʼidh ban tan,
ani tajaꞌ ti waykakanék.
An inik xu okʼlek ba jachanꞌ an tan utey xonti kʼwajat na Jonás ani in utsaꞌ enchéꞌ:
―¿Jantʼéy a tʼajál tachanꞌ,
waymaꞌ?
Ki chʼakay,
ani ka tawnaꞌ na Diosil;
yab telab max jajáꞌ tu kóꞌontsi ti yajnantsixtaláb,
ani yab ku chemech.
Ani útsáxintsik jajáꞌkʼitsik enchéꞌ:
―Jalaꞌ,
wana ku ubátʼin abal ki chuꞌu kʼal xitaꞌ tin walab ti exom i tamwal jechéꞌ an telomtaláb.
Ubátʼintsik tám ani in chuꞌutsik abal kʼal tin walab na Jonás ti exom in tamwal jachanꞌ an telomtaláb.
Utsan tám enchéꞌ kʼal jajáꞌtsik:
―Ti ku utsaꞌ xantʼókʼi ti exom i tamwal jechéꞌ an telomtaláb.
¿Jantʼom tʼojláb a tʼajál ani jón ta tál?
¿Jan tin bij na chabálil ani jan tin bij na bitsówil?
Na Jonás tókʼon enchéꞌ:
―Nanáꞌ in ebreo,
ani u jikʼnál an Okʼóxláb.
Jechéꞌ an Okʼóxláb jaꞌich na Dios xi kʼwajat walkʼiꞌ,
xin tʼajámal an chabál ani an pujal.
Jachanꞌ an iniktsik jikʼeytsik tʼajat,
ani in ulutsik enchéꞌ:
―¿Jantʼókʼi ta tʼajámal jechéꞌ?
In ulutsik anchanꞌ kom in choꞌóbnámalich ke na Jonás xeꞌech in chinkʼontsal an Okʼóxláb,
kʼal tin kwenta xowaꞌ tʼiltsintsik kʼal na Jonás.
Kom an jaꞌ más chapikich tu múlákʼ ani in óntsal más,
utsan enchéꞌ na Jonas:
―¿Jantʼéy alwaꞌ ki tʼajaꞌ kʼal tatáꞌ abal ka kublan ti múlákʼ an jaꞌ?
Tókʼoyattsik enchéꞌ k'al na Jonás:
―Tikin petʼnaꞌtsik ban pujal ani an jaꞌ neꞌech ka kublan ti múlákʼ;
pos u choꞌób ke kʼal nanáꞌ tu walab ti exom a watʼnáltsik jechéꞌ an pulek ikʼladh áb.
Ani jachanꞌ an iniktsik in tʼajaꞌ i chápláb abal kin witsbaꞌ an tan bin wál an jaꞌ;
por yab in ejtotsik,
kom an jaꞌ más chapikich tʼajat tu múlákʼ.
In tawnaꞌtsik tám chapik an Okʼóxláb ani in utsaꞌtsik enchéꞌ:
―Okʼóxláb,
i konyal abal yab tiku kʼibdhaꞌ kʼal tin kwentakʼi nin walab jechéꞌ an inik,
nibal ku walbin kʼal nin chemtal;
abal Tatáꞌ,
a tʼajámal xan ta leꞌnámal.
Petʼná tám na Jonás ban pujal,
ani an jaꞌ kublan ti múlákʼ.
Jachanꞌ an iniktsik in jikʼnaꞌtsik tʼajat an Okʼóxláb,
in kʼwajbantsitsik ti pikbantsixtaláb ani in utsaꞌtsik abal neꞌech kin belaꞌ.
Por an Okʼóxláb táꞌich tin tʼojojoyámal jun i yejcheꞌ toꞌol abal ka kʼutʼwat kʼál na Jonás;
ani kʼwajay na Jonás alkʼidh bin tsukul an toꞌol,
óx a kʼítsá ani óx i akal.
Ólan tám na Jonás tamti kʼwajat alkʼidh bin tsukul an toꞌol
ani in utsaꞌ enchéꞌ an Okʼóxláb nin Diosil:
―U tawnaꞌ an Okʼóxláb tam tin kʼwajat ban yajtsiktaláb,
ani Jajáꞌ tin achʼaꞌ;
asta bin takʼixtal an chemlá tin chapik tawnaxin,
ani Tatáꞌ Okʼóxláb,
tin axtsi an tu káwintal.
Tin petʼnaꞌ junax chʼejel ban pujal asta xonti más owtsik an jaꞌ,
ani in wiliyat kʼal an jaꞌ xu ádhil;
ejtal an pakdhaꞌ múlákʼ jaꞌ tin watʼnaꞌ.
U ulu tám enchéꞌ:
―Tin pojkámalich,
yabich a léꞌ tikin chuꞌu.
Por bélkʼi neꞌech ku chuꞌu an pulek tʼokat atá xon ta kʼakʼnáb.
An jaꞌ tin wiliy putál,
kʼunat tu chuꞌu an chemlá ani maliyat nu ókʼ kʼal an aljaꞌ chʼojóltsik.
In balkʼin asta xonti más owtsik an jaꞌ xon tu tujél an pakdhaꞌ chʼéntsik;
u chalpay abal in tʼajtalich tin jolyat;
por Tatáꞌ Okʼóxláb,
xi nanáꞌ tu Diosil,
tin káldhantsi an tu ejattal ban jólimtaláb.
Tam tu achʼaꞌ abal nu ejattal u okʼpinalich tʼajat,
tu chalpay Okʼóxláb,
ani nu ólábil ulich asta ba na tʼokat atájil xon ta kʼakʼnáb xonti Tatáꞌ i kʼwajat.
Xitaꞌ in wéwnáltsik xowaꞌ yab xataꞌ in jalbíl nibal xataꞌ in éy,
in jilálichtsik na yajnantsixtalábil.
Por nanáꞌ neꞌech tu ajtintsi ani neꞌech tu kʼwajbantsi ti pikbantsixtaláb;
neꞌech ku tʼajaꞌ xowaꞌ tu utsámal.
An loꞌeltaláb,
ban Okʼóxláb ti tál.
An Okʼóxláb in abaꞌ tám an toꞌol kin xaꞌaꞌ na Jonás bin wál an jaꞌ.
Tawná juní tin chabtal na Jonás kʼal an Okʼóxláb,
ani utsan enchéꞌ:
Ki kʼale ban pulek bitsow xin bij Nínibe,
ani ka tʼilaꞌ tajaꞌ xowaꞌ Nanáꞌ neꞌech tu utsaꞌ.
Kʼale tám Nínibe na Jonás jelt xanti utsan kʼal an Okʼóxláb.
Jechéꞌ an bitsow xi Nínibe púlek tʼajat,
yejat óx a kʼítsá i belách abal ka lonyat.
In tujúch tám na Jonás ka ochich ban bitsow,
beley jun a kʼítsá,
ani lejat neꞌech u belal,
in ulal enchéꞌ:
―Téꞌ chab inik a kʼítsá,
an atiklábtsik xu kʼwajíl techéꞌ Nínibe neꞌech ka kʼibdhá.
An atiklábtsik xu kʼwajíl Nínibe in beltsitsik na Dios,
in ulutsik abal ka tʼajan i kʼílnich ani xeketlintsik kʼal i kodhow kʼudhkʼum,
xi pakdhaꞌtsik asta xi tsʼitsik.
In tʼajaꞌtsik anchanꞌ,
abal kin xalkʼa' ke in jilálichtsik an ti walablom.
Tamti an pulek takʼix xi Nínibe in achʼaꞌ jechéꞌ,
chʼakay ban kʼwajtaláb xonti buxúl,
in kʼotʼiy nin kʼudhkʼúmil,
bolin kʼal i kodhow kʼudhkʼum ani buxkan ba kʼwixix.
An pulek takʼix junax kʼal nin tolmiwáltsik in abnaꞌ tám ka tʼilan jechéꞌ putál Nínibe:
―I atiklábtsik ani i koꞌnéltsik,
i bakatsik ani i borregotsik,
yab kin kʼaputsik ni jun xataꞌ,
yab ka kʼapundhátsik,
nibal kin uchʼaꞌtsik i jaꞌ;
tokot ka bolintsik kʼal i kodhow kʼudhkʼum an atiklábtsik ani an koꞌnéltsik.
An atiklábtsik kin chapik tawnaꞌtsik na Dios,
kin jilaꞌich an ti walablomtsik ani yabich más kin tʼajaꞌtsik xowaꞌ yab alwaꞌ.
Yab telab max na Dios ka kuxkulách,
ani yabich más ka chakuy abal yab ti ku kʼibdhaꞌ.
Tamti na Dios in chuꞌu xowaꞌ in tʼajaꞌtsik ani in jilaꞌ an ti walablomtsik,
yabich tám in tʼajtsi xowaꞌ in chalpayámal ke neꞌech kin tʼajtsitsikwiꞌik.
Por na Jonás yab tʼajat in kulbetnaꞌ xowaꞌ támun ani chakuy.
Ólan ani in utsaꞌ enchéꞌ na Dios:
―Okʼóxláb,
¿yabxeꞌ jaꞌich jechéꞌ xowaꞌ nanáꞌ u ulu tamti bél in kʼwajat ba nu chabálil?
Jaxtám tin ájlách jikʼat abal Tarsis;
pos nanáꞌ u choꞌóbich ke Tatáꞌ jaꞌich jun i Dios xi yajnantsix ani i kʼanidhax,
yab jikʼat i chakúlmél,
i yajnantsix tʼajat ani yab a tʼajál xowaꞌ xi yab alwaꞌ.
Okʼóxláb,
pos xoꞌ tu kontsal abal tikin chemdhaꞌ;
pos más alwaꞌ abal nanáꞌ kin chemech ké kin kʼwajay ejat.
Por tókʼoyat enchéꞌ kʼal an Okʼóxláb:
―¿A chalpayalxeꞌ ke alwaꞌ abal i chakúl tʼajat?
Kale tám na Jonás ba jachanꞌ an bitsow,
ani kʼale ti koyol tin ejtsím kalel kʼítsá.
Taja',
in tʼajaꞌ jun i padhel kʼal in kʼweꞌéltsik i teꞌ,
ani buxkan tajaꞌ ti chalám,
asta kin chuꞌu xantʼéy ka támun ba jachanꞌ bitsow.
Na Dios an Okʼóxláb,
in ixkʼandhaꞌ jun akanlek i kʼalam xi nukʼey tin éb xonti kʼwajat na Jonás abal ka chalmiyat kʼál ani kin achʼaꞌ más kʼijidh;
ani na Jonás kulbé tʼajat kʼal tin kwenta jechéꞌ in akan an kʼalam.
Por tamti jun tsudhelom,
tamti exomich ti tsudhél,
na Dios in abaꞌ jun i dhúm abal kin kʼaptsi tin akan jachanꞌ an kʼalam ani wayey nin akan an kʼalam.
Ani tamti kaléch na kʼítsá,
na Dios in tʼajaꞌ ka waꞌun jun i chapik kʼák' ikʼ xi tál tin ejtsím kalel kʼítsá.
Na Jonás in achʼaꞌ jelti max u tsiktsinalich tʼajat tin ókʼ kʼal an kʼakʼal ani in achʼál jelti max u putélich tʼajat.
Kom in léꞌakich max ka chemech,
in ulal enchéꞌ:
―Más alwaꞌ abal nanáꞌ kin chemech ké kin kʼwajay ejat.
Por utsan enchéꞌ na Jonás kʼal na Dios:
―¿Watʼatsich tʼajat ta chakúl kʼal tin kwéntakʼi in akan an kʼalam?
Ani jajáꞌ tókʼon enchéꞌ:
―Watʼats tʼajat ke asta u léꞌakich max kin chemech.
Utsan tám enchéꞌ kʼal an Okʼóxláb:
―A tʼeꞌpintsi tʼajat nin akan an kʼalam,
ani yab tatáꞌ a tʼayámal nibal tatáꞌ a pubedhámal;
xi ixkʼan ani pubey jun i akal,
ani tin chábláb an akal chemech.
¿Yabxeꞌ alwaꞌ ku kóꞌontsi ti yajnantsixtaláb an atiklábtsik xu kʼwajíl Nínibe,
an yejcheꞌ bitsow xon tu kʼwajíl watʼats akak inik mil atiklábtsik xi yab in witʼáltsik kin exlaꞌ xowaꞌ jáꞌ nin eját kʼubak ani nin kʼwatab,
ani yán i koꞌnéltsik?